पाएं अपने शहर की ताज़ा ख़बरें और फ्री ई-पेपरडाउनलोड करें
शहर के हृदय से होकर गुजरते कागदी नाले के प्राकृतिक बहाव क्षेत्र में सैकड़ों डंपर पत्थर और गिट्टी से होने वाले भराव का मामला बुधवार को कलेक्टर कार्यालय में गूंजा। शारदा कॉलोनी एवं हिमालय नगर समिति के बैनर तले जुटे क्षेत्रवासियों ने शारदा कॉलोनी के पीछे कृषि खातेदारी जमीन की समतलीकरण के नाम पर चल रही गतिविधि की ओर जिला कलेक्टर का ध्यान आकर्षित किया।
साथ ही जिला कलेक्टर से मौका देखने की अपील की। समिति प्रतिनिधियों की पीड़ा को समझते हुए कलेक्टर ने भी मौका देखने और उचित कार्रवाई का आश्वासन दिया। इससे पहले समिति पदाधिकारी भुवन मुकुंद पंड्या एवं अन्य की ओर से मौके पर जारी भराव को अवैध बताते हुए इसे शहर के लिए संकट बताया। उन्होंने कहा कि बांसवाड़ा की ड्रेनेज व्यवस्था के तहत बरसात के समय नाले में आने वाला उफान पिछले इलाकों के कई क्षेत्रों को डुबो देगा। गौरतलब है कि बीते दिनों से यहां कृषि खातेदारी को समतलीकरण करने के नाम पर युद्ध स्तर पर भराव का खेल चल रहा है।
जिम्मेदारों का खेल
यहां जारी भराव कार्य को लेकर खातेदार की ओर से उपलब्ध कराए गए दस्तावेज पूरे मामले में अधिकारियों की ओर से खेले जा रहे खेल की कहानी बयां कर रहे हैं। दस्तावेज के आधार पर 8 दिसम्बर 2015 को तहसीलदार की ओर से खातेदार को दी गई अनुमति की शर्त संख्या 5 में मौजा श्यामपुरा आराजी नंबर 38 रक्बा 4.01 बीघा पर बाउण्ड्रीवाल निर्माण से पहले स्थानीय निकाय/ ग्राम पंचायत से निर्माण की स्वीकृति लेना अनिवार्य बताया गया। दूसरी ओर स्थानीय निकाय ने 14 मार्च 2019 को अनापत्ति प्रमाण-पत्र की पहली शर्त में नदी का रखरखाव माही विभाग की ओर से होना बताया। साथ ही पानी के बहाव क्षेत्र को छोड़कर चार दीवारी निर्माण के लिए माही विभाग से अनुमति लेकर कार्य प्रारंभ करने की बात कही। दोनों ही अनापत्ति में केवल मुसीबत को एक-दूसरे पर डालने की कोशिश की गई है। जबकि, माही विभाग की ओर से अब तक भी खातेदार को किसी तरह के निर्माण की अनुमति नहीं दी गई है।
कई फोन आएं हैं उपखण्ड अधिकारी पर्वतसिंह चूण्डावत ने कहा कि शारदा कॉलोनी के पीछे कागदी नाले में भराव काे लेकर कई फोन आए हैं। कोरोना ड्यूटी में व्यस्त होने के कारण तहसीलदार और गिरदावर को भेजा था। अब खुद भी मौका देखकर आउंगा।
शहर के लिए संकट
नगर परिषद सभापति जैनेंद्र त्रिवेदी ने बताया कि कागदी नाले के बहाव क्षेत्र में भराव ठीक नहीं। इससे कभी भी शहर में संकट के हालात जन्म ले सकते हैं। इस मामले में मेरी ओर से उपखण्ड अधिकारी और जिला कलक्टर का ध्यान आकर्षित किया गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva mag_Deva hin_Deva zho_Hant eng_Latn